Slagtery - Deel 1
Ek het besluit om niks meer te voel nie. Vanaf die oomblik sal 'n landskap slegs 'n abstrakte stuk postmodernistiese kuns wees, oop vir individuele, rasionele en intellektuele interpretasie, 'n onwaarheid wat gevorm word in die brein van die aanskouer. Die veld is geel, die blomme is rooi, die grond is bruin en die lug is blou; en dis al. Die kosmos is 'n totale veelkantige fokkop, en niks het enige besondere mening nie. Dinge gebeur nie met 'n rede nie. Elektriese komberse slaan spontaan aan die brand en vernietig kinders saam met hulle teddiebere en troeteldiere. Hierdie nuwe wan en aangepaste teorie en ewig veranderende vorm is die wapens waarmee ek my ou dogmatiese, partriargale god vernietig. Wat 'n verligting.
Fok DIE WET, ek maak my eie wette.
Na baie ure agter op 'n oorvol trok met poegaai skokbrekers op 'n slegte pad deur die Noorde van Mosambiek bereik mens eventueel 'n kopgrens, een waarvan die oorsteek onafwendbaar is. Daai keuse was reeds dertig dae terug gemaak aan die begin van die reis. Die besluit om die reis aan te pak impliseer die aanvaarding van alles wat dit sal behels. Individuele vrye wil word vrywilliglik verpand vir 'n kaal bladsy wat woorde soek. Die storie vertel homself. Ek is net 'n toeskouer met 'n kamera, pen en 'n onbetroubare geheue. Die prys vir die tipe ondervinding is die totale verloëning van beheer. (Illusies het nie buskruit nodig om te ontplof nie.)
My boude is lam gesit, die dralende stofdeeltjies klou aan my klere, hare en neusvleuels. Ek sit gegiet in dieselfde posisie vir die laaste uur. My spiere dreig om te kramp. Niemand praat nie. Almal se gelaatstrekke is gestol in aanvaarding, dis net ek wat nog stoei teen die meganika van oorgawe.
(Dis in elke geval te raserig om 'n gesprek te voer en ek kan nie Portugees praat nie.)
Ek oorweeg 'n effense skuif om die druk op my agterstewe te verlig met die wete dat dit die kollektiewe balans sal versteur, dat my linker arm teen die ou man langs my se ribbekas sal druk en dat hy op sy beurt 'n liggaamlike aanpassing sal moet maak met slegs 'n gedempte kug as protes en wat dan sy buurman en die se buurvrou sal dwing om dieselfde te doen, soos selfverstellende menslike domino's. Skuldgevoellens fok met my kop en desperaat soek ek 'n verband met Calvinisme sodat ek die blaam vir my opkomende pynverligting ook metafories kan verskuif na iets anders, soos die duiwel miskien, of al die stront wat ek geleer is in katkisasie. Dis nie my skuld nie, dis hulle; dis altyd hulle.
Die trok bereik 'n besondere slegte deel van die pad en ons wip-wip voort in ons moer in. My gat voel soos 'n kaasrasper op 'n bouterrein. My denke word 'n warboel van oordonderende sintuiglike stimulasie en my laaste helder gedagte is dat ek seker nou gaan mal word want ek kan eenvoudig nie meer nie, ek is nie so tough soos ek gedink het nie, apparently is Afrikaners ook wondbaar and cowboys can cry, and cry, and cry until they run out of c's; en dan skielik disintegreer iets diep binne my. Die gevoel van selfbejammering en selfs die fisiese pyn morf tot 'n swaar en duister stilte en ek sak weg in 'n self geïnisieerde, gemaklike koma. Ek word 'n stuk seewier wat apaties saam met die stroom wieg, diep onder die water, 'n sliertende waterplant wat homself oorgegee het aan die onpeilbare strominge wat doelloos wieg saam met die donker gety. Verduideliking en gewete word oorbodig. Die metaalklanke verdof tot kamma-kamma borrelgeluide en vêr na bo glimmer die son onbereikbaar en afgesonder deur dik lae water wat soos gesmelte sierglas met die strale speel; soos 'n kampvuur wat brand op 'n movie skerm . Die cowboys en Apaches het vrede gemaak en braai vanaand tesame. Sommiges sing liedjies, ander vroetel onder die komberse. Daar is geen pyn in die movie nie en die einde gaan moerse happy wees (sodra die fokken trok eendag stop). Dis my movie. Dis my abstrakte landskap gevorm met my eie gedagtes. Die enigste een waaroor ek 'n mate van beheer het. Niemand eet slaai nie en almal is gelukkig.
Oor nog 'n uur sal die proses herhaal. Alles is oneindig. Die hemel en die hel het verskeie levels, baie meer as sewe maal sewe.